[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.1.2008

COM(2008) 17 τελικό

2008/0014 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί των προσπαθειών των κρατών μελών να μειώσουν τις οικείες εκπομπές αερίων θερμοκηπίου, ώστε να τηρηθούν οι δεσμεύσεις της Κοινότητας για μείωση των εκπομπών αερίων θερμοκηπίου μέχρι το έτος 2020

(υποβληθείσα από την Επιτροπή) {COM(2008) 30 τελικό}{SEC(2008) 85}

ΑΙΤΙΟΛΟΓΙΚΗ ΕΚΘΕΣΗ

Εισαγωγή

Απώτερος σκοπός της σύμβασης-πλαισίου των Ηνωμένων Εθνών για τις κλιματικές μεταβολές (UNFCCC), που εγκρίθηκε εξ ονόματος της Ευρωπαϊκής Κοινότητας με την απόφαση 94/69/EK του Συμβουλίου της 15ης Δεκεμβρίου 1993 σχετικά με τη σύναψη της σύμβασης-πλαισίου των Ηνωμένων Εθνών για τις κλιματικές μεταβολές[1], είναι η σταθεροποίηση των συγκεντρώσεων των αερίων θερμοκηπίου στην ατμόσφαιρα σε επίπεδα τα οποία αποτρέπουν την επικίνδυνη ανθρωπογενή παρεμβολή στο κλιματικό σύστημα.

Η Κοινότητα έχει τονίσει επανειλημμένα ότι για να επιτευχθεί ο στόχος αυτός, η συνολική ετήσια μέση αύξηση της θερμοκρασίας στην επιφάνεια του πλανήτη δεν πρέπει να υπερβεί τους 2°C σε σύγκριση με τα προ της βιομηχανικής εποχής επίπεδα, το οποίο συνεπάγεται ότι οι παγκόσμιες εκπομπές αερίων θερμοκηπίου πρέπει να μειωθούν μέχρι το 2050 σε ποσοστό τουλάχιστον 50 % έναντι των επιπέδων του 2050. Στην επίτευξη αυτής της μείωσης των εκπομπών πρέπει να συμβάλουν όλοι οι τομείς της οικονομίας. Οι ανεπτυγμένες χώρες πρέπει να συνεχίσουν να πρωτοστατούν, δεσμευόμενες να μειώσουν συλλογικά μέχρι το έτος 2020 τις οικείες εκπομπές αερίων θερμοκηπίου κατά 30% σε σχέση με το 1990.

Στο πλαίσιο αυτό, το Ευρωπαϊκό Συμβούλιο, στη σύνοδό του τον Μάρτιο 2007, ενέκρινε για την Ευρωπαϊκή Ένωση (ΕΕ) στόχο μείωσης των εκπομπών αερίων θερμοκηπίου κατά 30% μέχρι το έτος 2020, σε σχέση με το 1990, ώστε να συμβάλει στην επίτευξη παγκόσμιας και συνολικής συμφωνίας για τη μετά το 2012 περίοδο, υπό τον όρο ότι και άλλες ανεπτυγμένες χώρες θα δεσμευθούν για ανάλογες μειώσεις εκπομπών και ότι οι οικονομικά πιο προηγμένες αναπτυσσόμενες χώρες θα συμβάλουν καταλλήλως, ανάλογα με τις ευθύνες και τις δυνατότητές τους.

Το Ευρωπαϊκό Συμβούλιο τόνισε ακόμη ότι η ΕΕ δεσμεύεται να μετατρέψει την Ευρώπη σε μια ιδιαίτερα αποδοτική από ενεργειακή άποψη οικονομία με χαμηλές εκπομπές αερίων θερμοκηπίου και αποφάσισε ότι, έως ότου συναφθεί παγκόσμια και συνολική συμφωνία για τη μετά το 2012 περίοδο και με την επιφύλαξη της θέσης που θα τηρήσει στις διεθνείς διαπραγματεύσεις, η ΕΕ αναλαμβάνει σθεναρή ανεξάρτητη δέσμευση να επιτύχει μείωση των εκπομπών αερίων θερμοκηπίου τουλάχιστον κατά 20% έως το 2020, σε σχέση με το 1990.

Για να συμφέρει οικονομικά η εν λόγω μείωση των εκπομπών αερίων θερμοκηπίου κατά 20 % έναντι των επιπέδων του 1990 μέχρι το 2020, πρέπει να εφαρμοστούν πρόσθετες πολιτικές και μέτρα με σκοπό τον περαιτέρω περιορισμό, στα επίπεδα που καθορίζονται στο παράρτημα της παρούσας απόφασης, των εκπομπών αερίων θερμοκηπίου από πηγές που δεν καλύπτει το Σύστημα Εμπορίας Δικαιωμάτων Εκπομπής αερίων θερμοκηπίου (ΣΕΔΕ) της ΕΕ[2].

Η προσπάθεια κάθε κράτους μέλους να συμβάλει στην τήρηση της δέσμευσης της Κοινότητας για μείωση των εκπομπών αερίων θερμοκηπίου μέχρι το 2020 με τον περιορισμό των εκπομπών από πηγές εκτός ΣΕΔΕ της ΕΕ, πρέπει να καθοριστεί σε σχέση με το επίπεδο των οικείων εκπομπών αερίων θερμοκηπίου του 2005, που είναι το τελευταίο έτος για το οποίο υπάρχουν επαληθευμένα δεδομένα σχετικά με τις εκπομπές αερίων θερμοκηπίου.

Αντικείμενο: Συμβολή των μειωσεων των εκπομπών αεριων θερμοκηπιου από τομεις που δεν υπαγονται στο ΣΕΔΕ της ΕΕ στην επίτευξη του συνολικου στοχου της ΕΕ

Η παρούσα απόφαση ορίζει τη συμβολή των κρατών μελών στην τήρηση της δέσμευσης της Κοινότητας για μείωση, μεταξύ των ετών 2013 και 2020, των εκπομπών αερίων θερμοκηπίου από πηγές που δεν καλύπτει η οδηγία 2003/87/EΚ (πηγές εκτός ΣΕΔΕ της ΕΕ). Προβλέπει αξιολόγηση των μειώσεων των εκπομπών που θα επιτευχθούν ως αποτέλεσμα της εφαρμογής της παρούσας απόφασης. Παρέχει επίσης ευελιξία για την υλοποίηση της προσπάθειας αυτής, επιτρέποντας τη χρήση πιστοποιημένων μειώσεων των εκπομπών, οι οποίες προκύπτουν από έργα του μηχανισμού καθαρής ανάπτυξης βάσει του άρθρου 12 του πρωτοκόλλου του Κιότο και από δραστηριότητες μείωσης των εκπομπών σε τρίτες χώρες.

Η εφαρμογή από τα κράτη μέλη μέτρων εκτός του ΣΕΔΕ σε επίπεδο ΕΕ συμβάλλει στην επίτευξη του ειδικού για κάθε κράτος μέλος στόχου.

ΕΠΙΜΕΡΙΣΜΟΣ ΤΗΣ ΠΡΟΣΠΑΘΕΙΑΣ: ΔΙΚΑΙΗ ΚΑΤΑΝΟΜΗ ΜΕΤΑΞΥ ΤΩΝ ΚΡΑΤΩΝ ΜΕΛΩΝ

Οι προσπάθειες μείωσης που θα καταβάλουν τα κράτη μέλη πρέπει να στηρίζονται στην αρχή της αλληλεγγύης μεταξύ τους και στην ανάγκη βιώσιμης οικονομικής μεγέθυνσης σε όλη την Κοινότητα, λαμβανομένου υπόψη του σχετικού κατά κεφαλήν ΑΕΠ των κρατών μελών. Στα κράτη μέλη που σήμερα έχουν σχετικά χαμηλό κατά κεφαλήν ΑΕΠ και, συνεπώς, μεγάλες προσδοκίες αύξησης του ΑΕΠ, οι εκπομπές αερίων θερμοκηπίου μπορούν να αυξηθούν σε σχέση με το 2005. Ωστόσο, οι καθοριζόμενοι στόχοι δεν παύουν να αποτελούν όριο για τις εκπομπές των εν λόγω κρατών μελών, απαιτώντας από αυτά να λάβουν μέτρα για να περιορίσουν την αύξηση των εκπομπών τους. Τα κράτη μέλη που σήμερα έχουν σχετικά υψηλό κατά κεφαλήν ΑΕΠ θα χρειαστεί να μειώσουν τις οικείες εκπομπές αερίων θερμοκηπίου σε σχέση με το 2005.

Για να διασφαλιστεί περαιτέρω η δίκαιη συμβολή κάθε κράτους μέλους στην τήρηση της ανεξάρτητης δέσμευσης της Κοινότητας να επιτύχει έως το 2020 μείωση των εκπομπών αερίων θερμοκηπίου τουλάχιστον κατά 20%, σε σχέση με το 1990, καμία χώρα δεν πρέπει να υποχρεωθεί να μειώσει τις οικείες εκπομπές αερίων θερμοκηπίου το 2020 κατά περισσότερο από 20 % έναντι των επιπέδων του 2005 και σε καμία χώρα δεν πρέπει να επιτραπεί να αυξήσει τις οικείες εκπομπές αερίων θερμοκηπίου το 2020 κατά περισσότερο από 20 % έναντι των επιπέδων του 2005.

Οι μειώσεις των εκπομπών αερίων θερμοκηπίου πρέπει να επιτευχθούν μεταξύ των ετών 2013 και 2020. Η παρούσα πρόταση επιτρέπει σε κάθε κράτος μέλος να χρησιμοποιεί προκαταβολικά από το επόμενο έτος ποσότητα ίση με 2% του ορίου εκπομπών αερίων θερμοκηπίου που έχει καθοριστεί για το εν λόγω κράτος μέλος. Επιτρέπει επίσης στα κράτη μέλη των οποίων οι εκπομπές υπολείπονται του οικείου ορίου να μεταφέρουν στο επόμενο έτος τις πλεονάζουσες μειώσεις των εκπομπών.

ΧΡΗΣΗ ΠΙΣΤΩΤΙΚΩΝ ΜΟΡΙΩΝ ΑΠΟ ΕΡΓΑ ΕΚΤΕΛΟΥΜΕΝΑ ΣΕ ΤΡΙΤΕΣ ΧΩΡΕΣ

Για να έχουν τα κράτη μέλη ευελιξία στην τήρηση των δεσμεύσεών τους, να προωθηθεί η αειφόρος ανάπτυξη στις τρίτες χώρες, ιδίως τις αναπτυσσόμενες, και να παρασχεθεί βεβαιότητα στους επενδυτές, η Κοινότητα πρέπει να εξακολουθήσει να αναγνωρίζει, ακόμη και πριν επιτευχθεί διεθνής συμφωνία για την κλιματική αλλαγή, τα πιστωτικά μόρια που προκύπτουν από έργα μείωσης των εκπομπών αερίων θερμοκηπίου σε τρίτες χώρες. Η χρήση των εν λόγω πιστωτικών μορίων πρέπει να συνάδει με την επιδίωξη της ΕΕ να ηγείται στα κλιματικά ζητήματα μέσω σημαντικών μειώσεων των εκπομπών αερίων θερμοκηπίου στο εσωτερικό της, καθώς και με τους στόχους που αφορούν την παραγωγή ενέργειας από ανανεώσιμες πηγές σε ποσοστό 20 % μέχρι το 2020 και την προώθηση της ασφάλειας του ενεργειακού εφοδιασμού της ΕΕ, της καινοτομίας και της ανταγωνιστικότητάς της.

Ως εκ τούτου, τα κράτη μέλη πρέπει να μπορούν να χρησιμοποιούν τα πιστωτικά μόρια από μείωση των εκπομπών αερίων θερμοκηπίου, τα οποία προέρχονται από έργα του μηχανισμού καθαρής ανάπτυξης (CDM), εκδίδονται για μειώσεις που έχουν επιτευχθεί την περίοδο 2008-2012 και προκύπτουν από είδη έργων που έχουν γίνει δεκτά από όλα τα κράτη μέλη την ίδια περίοδο. Τα κράτη μέλη πρέπει επίσης να μπορούν να χρησιμοποιούν τα πιστωτικά μόρια από μειώσεις των εκπομπών αερίων θερμοκηπίου, χάρη σε έργα CDM, που έχουν επιτευχθεί μετά την περίοδο αυτή, τα οποία προέρχονται από έργα που έχουν καταχωρηθεί και υλοποιηθεί την περίοδο 2008-2012 και προκύπτουν από είδη έργων που έχουν γίνει δεκτά από όλα τα κράτη μέλη την ίδια περίοδο.

Ελάχιστα έργα CDM έχουν υλοποιηθεί στις λιγότερο ανεπτυγμένες χώρες. Η Επιτροπή υποστηρίζει τη δίκαιη κατανομή των έργων CDM, συμπεριλαμβανομένων εκείνων που εντάσσονται στη Συμμαχία όσον αφορά την αλλαγή του κλίματος του πλανήτη[3] που έχει προτείνει η Επιτροπή. Ενδείκνυται επομένως να παρασχεθεί βεβαιότητα όσον αφορά την αποδοχή των πιστωτικών μορίων που προκύπτουν και από έργα τα οποία έχουν αρχίσει μετά την περίοδο 2008-2012 σε λιγότερο ανεπτυγμένες χώρες και ανήκουν σε είδη έργων που έχουν γίνει δεκτά από όλα τα κράτη μέλη την περίοδο 2008-2012. Η αποδοχή αυτή πρέπει να συνεχιστεί μέχρι το 2020 ή μέχρι να συναφθεί συμφωνία με την Κοινότητα, αναλόγως του ποια χρονολογία είναι προγενέστερη.

Για να υπάρξει μεγαλύτερη ευελιξία και να προωθηθεί η αειφόρος ανάπτυξη στις αναπτυσσόμενες χώρες, πρέπει να προβλεφθεί η χρήση, από τα κράτη μέλη, πρόσθετων πιστωτικών μορίων από έργα υψηλής ποιότητας, μέσω συμφωνιών της Κοινότητας με τρίτες χώρες. Οι συμφωνίες αυτές μπορεί να ισχύουν για περισσότερες από μία χώρες. Εάν δεν συναφθεί στο μέλλον διεθνής συμφωνία για την κλιματική αλλαγή, η οποία θα καθορίζει την καταλογισμένη ποσότητα για τις αναπτυσσόμενες χώρες, δεν μπορεί να συνεχιστεί πέραν του 2012 η υλοποίηση έργων στο πλαίσιο της κοινής εφαρμογής (JI). Ωστόσο, η αναγνώριση των πιστωτικών μορίων από μείωση των εκπομπών αερίων θερμοκηπίου, τα οποία προκύπτουν από τέτοιου είδους έργα, θα μπορούσε να συνεχιστεί, μέσω συμφωνιών με τρίτες χώρες.

Η διατήρηση της δυνατότητας των κρατών μελών να χρησιμοποιούν πιστωτικά μόρια του CDM έχει σημασία για τη διευκόλυνση της εξασφάλισης αγοράς για τα μόρια αυτά μετά το 2012. Για να διευκολυνθεί η εξασφάλιση της εν λόγω αγοράς και να διασφαλιστεί η περαιτέρω μείωση των εκπομπών αερίων θερμοκηπίου στην ΕΕ και, με τον τρόπο αυτό, να προωθηθεί η επίτευξη των κοινοτικών στόχων που αφορούν τις ανανεώσιμες πηγές ενέργειας, την ασφάλεια του εφοδιασμού, την καινοτομία και την ανταγωνιστικότητα, προτείνεται να επιτραπεί η ετήσια χρήση από τα κράτη μέλη πιστωτικών μορίων που προκύπτουν από έργα μείωσης των εκπομπών αερίων θερμοκηπίου σε τρίτες χώρες, μέχρι να επιτευχθεί διεθνής συμφωνία για την κλιματική αλλαγή, μέχρι ποσοστού 3 % των εκπομπών κάθε κράτους μέλους από πηγές εκτός ΣΕΔΕ κατά το έτος 2005. Η ποσότητα αυτή ισοδυναμεί με το ένα τρίτο της προσπάθειας μείωσης το 2020. Πρέπει να επιτρέπεται σε κάθε κράτος μέλος να μεταβιβάζει το αχρησιμοποίητο τμήμα του ορίου αυτού σε άλλα κράτη μέλη.

Τι θα αλλάξει σε περιπτωση συναψης διεθνους συμφωνιας;

Στο πλαίσιο αυτό, το Ευρωπαϊκό Συμβούλιο ενέκρινε για την ΕΕ στόχο μείωσης των εκπομπών αερίων θερμοκηπίου κατά 30% μέχρι το έτος 2020, σε σχέση με το 1990, ώστε να συμβάλει στην επίτευξη παγκόσμιας και συνολικής συμφωνίας για την μετά το 2012 περίοδο, υπό τον όρο ότι και άλλες ανεπτυγμένες χώρες θα δεσμευθούν για ανάλογες μειώσεις εκπομπών και ότι οι οικονομικά πιο προηγμένες αναπτυσσόμενες χώρες θα συμβάλουν καταλλήλως, ανάλογα με τις ευθύνες και τις δυνατότητές τους.

Εάν στο μέλλον η Κοινότητα συνάψει διεθνή συμφωνία για την κλιματική αλλαγή, τα όρια των εκπομπών των κρατών μελών θα πρέπει να αναπροσαρμοστούν με βάση τη νέα δέσμευση της Κοινότητας όσον αφορά τη μείωση των εκπομπών αερίων θερμοκηπίου, που θα καθορίζεται στην εν λόγω συμφωνία. Το συνολικό ύψος των πρόσθετων μειώσεων των εκπομπών αερίων θερμοκηπίου, που θα είναι απαραίτητες για την τήρηση της πιο φιλόδοξης αυτής δέσμευσης όσον αφορά τις συγκεκριμένες εκπομπές, θα κατανέμεται μεταξύ των πηγών που καλύπτονται και εκείνων που δεν καλύπτονται από το ΣΕΔΕ της ΕΕ, ενώ οι πηγές που δεν καλύπτονται από το ΣΕΔΕ προβλέπεται ότι θα συμβάλλουν στην τήρηση της δέσμευσης για μείωση των εκπομπών κατά το ίδιο ποσοστό όπως για την τήρηση της δέσμευσης της Κοινότητας να μειώσει τις οικείες εκπομπές τουλάχιστον κατά 20 % το 2020.

Για να διασφαλιστεί η δίκαιη κατανομή της ανωτέρω πρόσθετης προσπάθειας μείωσης μεταξύ των κρατών μελών, όσον αφορά τις πηγές εκτός ΣΕΔΕ της ΕΕ, κάθε κράτος μέλος θα συνεισφέρει στην πρόσθετη προσπάθεια της Κοινότητας να επιτύχει μείωση, ανάλογα με το μερίδιό του στις συνολικές εκπομπές της Κοινότητας από πηγές που δεν καλύπτει το ΣΕΔΕ για το έτος 2020 βάσει της ανεξάρτητης δέσμευσης της Κοινότητας να μειώσει τις οικείες εκπομπές αερίων θερμοκηπίου κατά 20 % τουλάχιστον.

Θα πρέπει επίσης να αυξηθούν τα όρια χρήσης πιστωτικών μορίων που προκύπτουν από έργα σε τρίτες χώρες. Η αύξηση αυτή πρέπει να ισούται με το ήμισυ της πρόσθετης προσπάθειας μείωσης που θα απορρέει από τη διεθνή συμφωνία. Όταν επιτευχθεί διεθνής συμφωνία για την κλιματική αλλαγή, τα κράτη μέλη θα πρέπει να δέχονται πιστωτικά μόρια προερχόμενα από μείωση των εκπομπών μόνον από χώρες οι οποίες θα έχουν κυρώσει τη συμφωνία αυτή και υπό τον όρο ότι θα εφαρμοστεί κοινή προσέγγιση.

Συνέπειες από τη μεταβολή του πεδίου εφαρμογής του ΣΕΔΕ της ΕΕ

Κάθε προσαρμογή του πεδίου εφαρμογής του ΣΕΔΕ της ΕΕ πρέπει να συνδυάζεται με αντίστοιχη αναπροσαρμογή της μέγιστης ποσότητας εκπομπών από πηγές που καλύπτει η παρούσα απόφαση.

Παρακολούθηση, υποβολή εκθέσεων και έξακρίβωση

Στις ετήσιες εκθέσεις που υποβάλλουν τα κράτη μέλη βάσει του άρθρου 3 της απόφασης 280/2004/EΚ, αναφέρουν τις ετήσιες εκπομπές τους που είναι αποτέλεσμα της εφαρμογής του άρθρου 3 και τη χρήση πιστωτικών μορίων σύμφωνα με το άρθρο 4. Τα κράτη μέλη υποβάλλουν επίσης επικαιροποιημένη πρόβλεψη της προόδου τους, πριν από την 1η Ιουλίου 2006.

Στην έκθεση που υποβάλλει η Επιτροπή βάσει του άρθρου 5 παράγραφος 1 της απόφασης 280/2004/EΚ, αξιολογεί κατά πόσον η πρόοδος επαρκεί για την εκπλήρωση των υποχρεώσεων που απορρέουν από την παρούσα απόφαση.

Κατά την αξιολόγηση αυτή λαμβάνονται υπόψη η πρόοδος των κοινοτικών πολιτικών και μέτρων, καθώς και οι πληροφορίες που παρέχονται από τα κράτη μέλη σύμφωνα με τα άρθρα 3 και 5 της απόφασης 280/2004/EΚ.

Ανά διετία, αρχής γενομένης από το 2013, η εν λόγω αξιολόγηση περιλαμβάνει επίσης την προβλεπόμενη πρόοδο της Κοινότητας και των κρατών μελών της όσον αφορά την εκπλήρωση των υποχρεώσεων που υπέχουν δυνάμει της παρούσας απόφασης.

Η Επιτροπή συντάσσει έκθεση στην οποία αξιολογεί την εφαρμογή της παρούσας απόφασης. Υποβάλλει την έκθεση αυτή στο Ευρωπαϊκό Κοινοβούλιο και στο Συμβούλιο μέχρι τις 31 Οκτωβρίου 2016, συνοδευόμενη από σχετικές προτάσεις, εφόσον ενδείκνυται.

2008/0014 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

περί των προσπαθειών των κρατών μελών να μειώσουν τις οικείες εκπομπές αερίων θερμοκηπίου, ώστε να τηρηθούν οι δεσμεύσεις της Κοινότητας για μείωση των εκπομπών αερίων θερμοκηπίου μέχρι το έτος 2020

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ:

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής[4],

τη γνώμη της Ευρωπαϊκής Οικονομικής και Κοινωνικής Επιτροπής[5],

τη γνώμη της Επιτροπής των Περιφερειών[6],

Αποφασίζοντας σύμφωνα με τη διαδικασία του άρθρου 251 της Συνθήκης[7],

Εκτιμώντας τα εξής:

1. Απώτερος σκοπός της σύμβασης-πλαισίου των Ηνωμένων Εθνών για τις κλιματικές μεταβολές (UNFCCC), που εγκρίθηκε εξ ονόματος της Ευρωπαϊκής Κοινότητας με την απόφαση 94/69/EK του Συμβουλίου της 15ης Δεκεμβρίου 1993 σχετικά με τη σύναψη της σύμβασης-πλαισίου των Ηνωμένων Εθνών για τις κλιματικές μεταβολές[8], είναι η σταθεροποίηση των συγκεντρώσεων των αερίων θερμοκηπίου στην ατμόσφαιρα σε επίπεδα τα οποία αποτρέπουν την επικίνδυνη ανθρωπογενή παρεμβολή στο κλιματικό σύστημα.

2. Κατά τη γνώμη της Κοινότητας, όπως αυτή εκφράστηκε πιο πρόσφατα από το Συμβούλιο Περιβάλλοντος στη σύνοδό του της 5ης Νοεμβρίου 2007 στις Βρυξέλλες, για να επιτευχθεί ο στόχος αυτός, η συνολική ετήσια μέση αύξηση της θερμοκρασίας στην επιφάνεια του πλανήτη δεν πρέπει να υπερβεί τους 2°C σε σύγκριση με τα προ της βιομηχανικής εποχής επίπεδα, το οποίο συνεπάγεται ότι οι παγκόσμιες εκπομπές αερίων θερμοκηπίου πρέπει να μειωθούν μέχρι το 2050 σε ποσοστό τουλάχιστον 50 % έναντι των επιπέδων του 2050. Στην επίτευξη αυτής της μείωσης των εκπομπών πρέπει να συμβάλουν όλοι οι τομείς της οικονομίας. Οι ανεπτυγμένες χώρες πρέπει να συνεχίσουν να πρωτοστατούν, δεσμευόμενες να μειώσουν συλλογικά μέχρι το έτος 2020 τις οικείες εκπομπές αερίων θερμοκηπίου κατά 30% σε σχέση με το 1990.

3. Για τον σκοπό αυτό, το Ευρωπαϊκό Συμβούλιο, στη σύνοδό του στις 8 και 9 Μαρτίου 2007 στις Βρυξέλλες, ενέκρινε για την Κοινότητα στόχο μείωσης των εκπομπών αερίων θερμοκηπίου κατά 30% μέχρι το έτος 2020, σε σχέση με το 1990, ώστε να συμβάλει στην επίτευξη παγκόσμιας και συνολικής συμφωνίας για τη μετά το 2012 εποχή, υπό τον όρο ότι και άλλες ανεπτυγμένες χώρες θα δεσμευθούν για ανάλογες μειώσεις εκπομπών και ότι οι οικονομικά πιο προηγμένες αναπτυσσόμενες χώρες θα συμβάλουν καταλλήλως ανάλογα με τις ευθύνες και τις δυνατότητές τους.

4. Το Ευρωπαϊκό Συμβούλιο τόνισε ακόμη ότι η Κοινότητα δεσμεύεται να μετατρέψει την Ευρώπη σε μια ιδιαίτερα αποδοτική από ενεργειακή άποψη οικονομία με χαμηλές εκπομπές αερίων θερμοκηπίου και αποφάσισε ότι, έως ότου συναφθεί παγκόσμια και συνολική συμφωνία για τη μετά το 2012 περίοδο και με την επιφύλαξη της θέσης που θα τηρήσει στις διεθνείς διαπραγματεύσεις, η Κοινότητα αναλαμβάνει σθεναρή ανεξάρτητη δέσμευση να επιτύχει μείωση των εκπομπών αερίων θερμοκηπίου τουλάχιστον κατά 20% έως το 2020, σε σχέση με το 1990.

5. Με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου[9], καθιερώθηκε σύστημα εμπορίας δικαιωμάτων εκπομπής αερίων θερμοκηπίου εντός της Κοινότητας, το οποίο καλύπτει ορισμένους τομείς της οικονομίας. Για να συμφέρει οικονομικά η επιδιωκόμενη μείωση των εκπομπών αερίων θερμοκηπίου κατά 20 % έναντι των επιπέδων του 1990 μέχρι το 2020, πρέπει να συμβάλουν όλοι οι τομείς της οικονομίας στην επίτευξη αυτής της μείωσης των εκπομπών. Συνεπώς, τα κράτη μέλη πρέπει να εφαρμόσουν πρόσθετες πολιτικές και μέτρα σε μια προσπάθεια περαιτέρω περιορισμού των εκπομπών αερίων θερμοκηπίου από πηγές που δεν καλύπτει η οδηγία 2003/87/EΚ.

6. Η προσπάθεια κάθε κράτους μέλους πρέπει να καθοριστεί σε σχέση με το επίπεδο των οικείων εκπομπών αερίων θερμοκηπίου του 2005, που είναι το τελευταίο έτος για το οποίο υπάρχουν επαληθευμένα δεδομένα σχετικά με τις εκπομπές αερίων θερμοκηπίου.

7. Οι προσπάθειες μείωσης που θα καταβάλουν τα κράτη μέλη πρέπει να στηρίζονται στην αρχή της αλληλεγγύης μεταξύ τους και στην ανάγκη βιώσιμης οικονομικής μεγέθυνσης σε όλη την Κοινότητα, λαμβανομένου υπόψη του σχετικού κατά κεφαλήν ΑΕΠ των κρατών μελών. Στα κράτη μέλη που σήμερα έχουν σχετικά χαμηλό κατά κεφαλήν ΑΕΠ και, συνεπώς, μεγάλες προσδοκίες αύξησης του ΑΕΠ, πρέπει να επιτραπεί να αυξήσουν τις εκπομπές αερίων θερμοκηπίου σε σχέση με το 2005, με την υποχρέωση όμως να περιορίσουν την αύξηση αυτή, ώστε να συμβάλουν στην τήρηση της δέσμευσης της Κοινότητας για συνολική μείωση των εκπομπών αερίων θερμοκηπίου. Τα κράτη μέλη που σήμερα έχουν σχετικά υψηλό κατά κεφαλήν ΑΕΠ πρέπει να μειώσουν τις οικείες εκπομπές αερίων θερμοκηπίου σε σχέση με το 2005.

8. Για να διασφαλιστεί περαιτέρω η δίκαιη κατανομή των προσπαθειών μεταξύ των κρατών μελών για τη συμβολή στην τήρηση της ανεξάρτητης δέσμευσης της Κοινότητας, κανένα κράτος μέλος δεν πρέπει να υποχρεωθεί να μειώσει τις οικείες εκπομπές αερίων θερμοκηπίου το 2020 κατά περισσότερο από 20 % έναντι των επιπέδων του 2005 και σε κανένα κράτος μέλος δεν πρέπει να επιτραπεί να αυξήσει τις οικείες εκπομπές αερίων θερμοκηπίου το 2020 κατά περισσότερο από 20 % έναντι των επιπέδων του 2005. Οι μειώσεις των εκπομπών αερίων θερμοκηπίου πρέπει να επιτευχθούν μεταξύ των ετών 2013 και 2020, ενώ θα επιτρέπεται σε κάθε κράτος μέλος να χρησιμοποιεί προκαταβολικά από το επόμενο έτος ποσότητα ίση με 2% του ορίου εκπομπών αερίων θερμοκηπίου που έχει καθοριστεί για το εν λόγω κράτος μέλος και στα κράτη μέλη των οποίων οι εκπομπές υπολείπονται του ορίου αυτού να μεταφέρουν στο επόμενο έτος τις οικείες πλεονάζουσες μειώσεις των εκπομπών.

9. Για να έχουν τα κράτη μέλη ευελιξία στην τήρηση των δεσμεύσεών τους, να προωθηθεί η αειφόρος ανάπτυξη στις τρίτες χώρες, ιδίως τις αναπτυσσόμενες, και να παρασχεθεί βεβαιότητα στους επενδυτές, η Κοινότητα πρέπει να εξακολουθήσει να αναγνωρίζει ως ένα ορισμένο ύψος τα πιστωτικά μόρια που προκύπτουν από έργα μείωσης των εκπομπών αερίων θερμοκηπίου σε τρίτες χώρες, μέχρι να επιτευχθεί διεθνής συμφωνία για την κλιματική αλλαγή. Τα κράτη μέλη πρέπει να εξασφαλίσουν ότι οι οικείες πολιτικές αγοράς των εν λόγω πιστωτικών μορίων ενισχύουν τη δίκαιη γεωγραφική κατανομή των έργων και την επιδίωξη μελλοντικής διεθνούς συμφωνίας για την κλιματική αλλαγή.

10. Ως εκ τούτου, τα κράτη μέλη πρέπει να μπορούν να χρησιμοποιούν τα πιστωτικά μόρια από μείωση των εκπομπών αερίων θερμοκηπίου, τα οποία εκδίδονται για μειώσεις που έχουν επιτευχθεί την περίοδο 2008-2012 και προκύπτουν από είδη έργων που έχουν γίνει δεκτά από όλα τα κράτη μέλη την ίδια περίοδο. Τα κράτη μέλη πρέπει επίσης να μπορούν να χρησιμοποιούν τα πιστωτικά μόρια από μειώσεις των εκπομπών αερίων θερμοκηπίου που έχουν επιτευχθεί μετά την περίοδο 2008-2012, τα οποία προέρχονται από έργα που έχουν καταχωρηθεί και υλοποιηθεί την περίοδο 2008-2012 και προκύπτουν από είδη έργων («κατηγορίες έργων») που έχουν γίνει δεκτά από όλα τα κράτη μέλη την ίδια περίοδο.

11. Τα έργα που έχουν υλοποιηθεί βάσει του μηχανισμού καθαρής ανάπτυξης (CDM) στις λιγότερο ανεπτυγμένες χώρες είναι ελάχιστα. Δεδομένου ότι η Κοινότητα υποστηρίζει τη δίκαιη κατανομή των έργων CDM, συμπεριλαμβανομένων εκείνων που εντάσσονται στη Συμμαχία όσον αφορά την αλλαγή του κλίματος του πλανήτη[10] που έχει προτείνει η Επιτροπή, ενδείκνυται να παρασχεθεί βεβαιότητα όσον αφορά την αποδοχή των πιστωτικών μορίων που προκύπτουν από έργα τα οποία έχουν αρχίσει μετά την περίοδο 2008-2012 σε λιγότερο ανεπτυγμένες χώρες και ανήκουν σε είδη έργων που έχουν γίνει δεκτά από όλα τα κράτη μέλη την περίοδο 2008-2012. Η αποδοχή αυτή πρέπει να συνεχιστεί μέχρι το 2020 ή μέχρι να συναφθεί συμφωνία με την Κοινότητα, αναλόγως του ποια χρονολογία είναι προγενέστερη.

12. Για να υπάρξει μεγαλύτερη ευελιξία και να προωθηθεί η αειφόρος ανάπτυξη στις αναπτυσσόμενες χώρες, τα κράτη μέλη πρέπει να μπορούν να χρησιμοποιούν πρόσθετα πιστωτικά μόρια από έργα, μέσω συμφωνιών της Κοινότητας με τρίτες χώρες. Εάν δεν συναφθεί στο μέλλον διεθνής συμφωνία για την κλιματική αλλαγή, η οποία θα καθορίζει την καταλογισμένη ποσότητα για τις αναπτυσσόμενες χώρες, δεν μπορεί να συνεχιστεί πέραν του 2012 η υλοποίηση έργων στο πλαίσιο της κοινής εφαρμογής (JI). Ωστόσο, η αναγνώριση των πιστωτικών μορίων από μείωση των εκπομπών αερίων θερμοκηπίου, τα οποία προκύπτουν από τέτοιου είδους έργα, πρέπει να συνεχιστεί μέσω συμφωνιών με τρίτες χώρες.

13. Η διατήρηση της δυνατότητας των κρατών μελών να χρησιμοποιούν πιστωτικά μόρια του CDM έχει σημασία για τη διευκόλυνση της εξασφάλισης αγοράς για τα μόρια αυτά μετά το 2012. Για να διευκολυνθεί η εξασφάλιση της εν λόγω αγοράς και να διασφαλιστεί η περαιτέρω μείωση των εκπομπών αερίων θερμοκηπίου στην Κοινότητα και, με τον τρόπο αυτό, να προωθηθεί η επίτευξη των κοινοτικών στόχων που αφορούν τις ανανεώσιμες πηγές ενέργειας, την ασφάλεια του εφοδιασμού, την καινοτομία και την ανταγωνιστικότητα, προτείνεται να επιτραπεί η ετήσια χρήση από τα κράτη μέλη πιστωτικών μορίων που προκύπτουν από έργα μείωσης των εκπομπών αερίων θερμοκηπίου σε τρίτες χώρες, μέχρι να επιτευχθεί διεθνής συμφωνία για την κλιματική αλλαγή, μέχρι ποσότητας που αντιστοιχεί σε 3 % των εκπομπών αερίων θερμοκηπίου κάθε κράτους μέλους οι οποίες δεν καλύπτονται από την οδηγία 2003/87/ΕΚ κατά το έτος 2005. Η ποσότητα αυτή ισοδυναμεί με το ένα τρίτο της προσπάθειας μείωσης το 2020. Πρέπει να επιτρέπεται στα κράτη μέλη να μεταβιβάζουν το αχρησιμοποίητο τμήμα της ποσότητας αυτής σε άλλα κράτη μέλη.

14. Όταν επιτευχθεί διεθνής συμφωνία για την κλιματική αλλαγή, τα κράτη μέλη θα πρέπει να δέχονται πιστωτικά μόρια προερχόμενα από μείωση των εκπομπών μόνον από χώρες οι οποίες θα έχουν κυρώσει τη συμφωνία αυτή και υπό τον όρο ότι θα εφαρμοστεί κοινή προσέγγιση.

15. Η πρόοδος όσον αφορά την τήρηση των δεσμεύσεων που απορρέουν από την παρούσα απόφαση πρέπει να αξιολογείται ετησίως με βάση τις εκθέσεις που υποβάλλονται σύμφωνα με την απόφαση αριθ. 280/2004/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για μηχανισμό παρακολούθησης των εκπομπών αερίων που συμβάλλουν στο φαινόμενο του θερμοκηπίου στην Κοινότητα και εφαρμογής του πρωτοκόλλου του Κιότο[11]. Ανά διετία πρέπει να διενεργείται εκτίμηση της προβλεπόμενης προόδου, η δε εφαρμογή της παρούσας απόφασης πρέπει να αξιολογηθεί πλήρως το 2016.

16. Κάθε προσαρμογή του πεδίου εφαρμογής της οδηγίας 2003/87/EΚ πρέπει να συνδυάζεται με αντίστοιχη αναπροσαρμογή της μέγιστης ποσότητας εκπομπών από πηγές που δεν καλύπτει η οδηγία αυτή.

17. Όταν η Κοινότητα συνάψει διεθνή συμφωνία για την κλιματική αλλαγή, τα όρια των εκπομπών των κρατών μελών πρέπει να αναπροσαρμοστούν για να τηρηθεί η δέσμευση της Κοινότητας, όσον αφορά τη μείωση των εκπομπών αερίων θερμοκηπίου, που θα καθορίζεται στην εν λόγω συμφωνία, λαμβάνοντας υπόψη την αρχή της αλληλεγγύης μεταξύ των κρατών μελών και την ανάγκη βιώσιμης οικονομικής μεγέθυνσης σε όλη την Κοινότητα. Το ύψος των πιστωτικών μορίων από έργα μείωσης των εκπομπών αερίων θερμοκηπίου σε τρίτες χώρες που μπορεί να χρησιμοποιεί κάθε κράτος μέλος πρέπει να αυξηθεί μέχρι το ήμισυ της πρόσθετης προσπάθειας μείωσης των εκπομπών από πηγές που δεν καλύπτει η οδηγία 2003/87/EΚ.

18. Για να εξασφαλιστεί η επακριβής επεξεργασία και λογιστική εγγραφή όλων των συναλλαγών στο πλαίσιο της εφαρμογής της παρούσας απόφασης, πρέπει να χρησιμοποιηθούν τα μητρώα που έχουν συσταθεί βάσει της απόφασης 280/2004/EΚ και ο κεντρικός διαχειριστής που έχει οριστεί δυνάμει της οδηγίας 2003/87/ΕΚ.

19. Τα μέτρα που απαιτούνται για την εφαρμογή της παρούσας απόφασης πρέπει να θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[12]. Ειδικότερα, πρέπει να ανατεθεί στην Επιτροπή η αρμοδιότητα να θεσπίσει μέτρα, μετά τη σύναψη διεθνούς συμφωνίας, για την αναπροσαρμογή των ορίων των εκπομπών των κρατών μελών και για τη χρήση πρόσθετων ειδών πιστωτικών μορίων από έργα κατ’ εφαρμογή της εν λόγω συμφωνίας, καθώς και να θεσπίζει τα απαραίτητα μέτρα για τον έλεγχο των συναλλαγών βάσει της παρούσας απόφασης. Δεδομένου ότι τα μέτρα αυτά είναι γενικής εμβέλειας και έχουν ως αντικείμενο την τροποποίηση μη ουσιαστικών στοιχείων της παρούσας απόφασης και τη συμπλήρωσή της με την προσθήκη ή τροποποίηση νέων μη ουσιαστικών στοιχείων, πρέπει να θεσπίζονται με την κανονιστική διαδικασία με έλεγχο που προβλέπεται στο άρθρο 5α της απόφασης 1999/468/EΚ.

20. Δεδομένου ότι οι στόχοι της παρούσας απόφασης είναι αδύνατον να επιτευχθούν επαρκώς από τα κράτη μέλη με μονομερή δράση και, επομένως, μπορούν να επιτευχθούν πληρέστερα σε κοινοτικό επίπεδο, λόγω της κλίμακας και των αποτελεσμάτων της, η Κοινότητα μπορεί να θεσπίσει μέτρα σύμφωνα με την αρχή της επικουρικότητας που διατυπώνεται στο άρθρο 5 της Συνθήκης. Σύμφωνα με την αρχή της αναλογικότητας, που διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία για την επίτευξη του συγκεκριμένου στόχου όρια,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Αντικείμενο

Η παρούσα απόφαση ορίζει κανόνες για τον καθορισμό της συμβολής των κρατών μελών στην τήρηση της δέσμευσης της Κοινότητας για μείωση, μεταξύ των ετών 2013 και 2020, των εκπομπών αερίων θερμοκηπίου, όσον αφορά τις εκπομπές από πηγές που δεν καλύπτει η οδηγία 2003/87/EΚ, καθώς και για την αξιολόγηση της τήρησης της εν λόγω δέσμευσης.

Άρθρο 2 Ορισμοί

Για τους σκοπούς της παρούσας απόφασης ισχύουν οι ορισμοί του άρθρου 3 της οδηγίας 2003/87/EΚ.

Επιπλέον, ως «εκπομπές αερίων θερμοκηπίου» νοούνται οι εκπομπές διοξειδίου του άνθρακα (CO2), μεθανίου (CH4), υποξειδίου του αζώτου (N2O), υδροφθορανθράκων (HFC), υπερφθορανθράκων (PFC) και εξαφθοριούχου θείου (SF6), εκφραζόμενες σε ισοδύναμο διοξειδίου του άνθρακα, από πηγές, όπως προσδιορίζονται σύμφωνα με την οδηγία 2003/87/EΚ.

Άρθρο 3 Επίπεδα εκπομπών για την περίοδο 2013-2020

21. Μέχρι να συνάψει η Κοινότητα διεθνή συμφωνία για την κλιματική αλλαγή, η οποία θα επιφέρει μεγαλύτερες μειώσεις των εκπομπών από εκείνες που απαιτεί το παρόν άρθρο, κάθε κράτος μέλος μειώνει, έως το 2020, τις οικείες εκπομπές αερίων θερμοκηπίου από πηγές που δεν καλύπτει η οδηγία 2003/87/EΚ κατά το ποσοστό που καθορίζεται για το εν λόγω κράτος μέλος στο παράρτημα της παρούσας απόφασης, σε σχέση με τις εκπομπές του κατά το έτος 2005.

22. Με την επιφύλαξη της παραγράφου 3 και του άρθρου 4, κάθε κράτος μέλος εξασφαλίζει ότι, το έτος 2013, οι συνολικές του εκπομπές αερίων θερμοκηπίου από πηγές που δεν καλύπτει η οδηγία 2003/87/EΚ δεν υπερβαίνουν τις μέσες ετήσιες εκπομπές αερίων θερμοκηπίου των ετών 2008, 2009 και 2010 στο εν λόγω κράτος μέλος από τις συγκεκριμένες πηγές, όπως έχουν αναφερθεί και εξακριβωθεί σύμφωνα με την οδηγία 2003/87/EΚ και την απόφαση 280/2004/EΚ.

Με την επιφύλαξη της παραγράφου 3 και του άρθρου 4, κάθε κράτος μέλος περιορίζει ετησίως τις ανωτέρω εκπομπές αερίων θερμοκηπίου με γραμμική σχέση για να εξασφαλίσει ότι δεν υπερβαίνουν το ανώτατο επίπεδο για το 2020 που καθορίζεται για το εν λόγω κράτος μέλος στο παράρτημα.

23. Κατά την περίοδο 2013-2019, τα κράτη μέλη μπορούν να χρησιμοποιούν προκαταβολικά από το επόμενο έτος ποσότητα ίση με 2% του οικείου ορίου εκπομπών αερίων θερμοκηπίου που αναφέρεται στην παράγραφο 2. Εάν οι εκπομπές κράτους μέλους υπολείπονται του ορίου της παραγράφου 2, το εν λόγω κράτος μέλος μπορεί να μεταφέρει στο επόμενο έτος τις οικείες πλεονάζουσες μειώσεις των εκπομπών.

Άρθρο 4 Χρήση πιστωτικών μορίων από δραστηριότητες έργων

24. Μέχρι να τεθεί σε ισχύ διεθνής συμφωνία για την κλιματική αλλαγή, τα κράτη μέλη μπορούν να χρησιμοποιούν για την εκπλήρωση των υποχρεώσεων που υπέχουν δυνάμει του άρθρου 3 τα ακόλουθα πιστωτικά μόρια από μείωση των εκπομπών αερίων θερμοκηπίου:

α) πιστοποιημένες μειώσεις των εκπομπών (CER) και μονάδες μείωσης των εκπομπών (ERU) που εκχωρούνται για μειώσεις των εκπομπών οι οποίες έχουν προκύψει μέχρι τις 31 Δεκεμβρίου 2012 από είδη έργων που έχουν γίνει δεκτά από όλα τα κράτη μέλη την περίοδο 2008-2012 σύμφωνα με την οδηγία 2003/87/EΚ·

β) CER που εκχωρούνται για μειώσεις των εκπομπών οι οποίες έχουν προκύψει από την 1η Ιανουαρίου 2013 και μετέπειτα από έργα που έχουν καταχωρηθεί την περίοδο 2008-2012 και των οποίων τα είδη έχουν γίνει δεκτά από όλα τα κράτη μέλη την περίοδο 2008-2012 σύμφωνα με την οδηγία 2003/87/EΚ·

γ) CER που εκχωρούνται για μειώσεις των εκπομπών οι οποίες έχουν επιτευχθεί με έργα στις λιγότερο ανεπτυγμένες χώρες, των οποίων τα είδη έχουν γίνει δεκτά από όλα τα κράτη μέλη την περίοδο 2008-2012 σύμφωνα με την οδηγία 2003/87/EΚ, μέχρις ότου οι χώρες αυτές κυρώσουν συμφωνία με την Κοινότητα ή μέχρι το 2020, αναλόγως του ποια χρονολογία είναι προγενέστερη.

Τα κράτη μέλη εξασφαλίζουν ότι οι οικείες πολιτικές αγοράς των εν λόγω πιστωτικών μορίων ενισχύουν τη δίκαιη γεωγραφική κατανομή των έργων και την επιδίωξη διεθνούς συμφωνίας για την κλιματική αλλαγή.

25. Επιπλέον της παραγράφου 1 και σε περίπτωση που καθυστερήσει η σύναψη διεθνούς συμφωνίας για την κλιματική αλλαγή, τα κράτη μέλη μπορούν να χρησιμοποιούν για την εκπλήρωση των υποχρεώσεων που υπέχουν δυνάμει του άρθρου 3 πρόσθετα πιστωτικά μόρια από μείωση των εκπομπών αερίων θερμοκηπίου, τα οποία έχουν προκύψει από έργα ή από άλλες δραστηριότητες μείωσης των εκπομπών, βάσει των συμφωνιών που αναφέρονται στο άρθρο 11α παράγραφος 5 της οδηγίας 2003/87/EΚ.

26. Όταν επιτευχθεί διεθνής συμφωνία για την κλιματική αλλαγή, τα κράτη μέλη μπορούν να χρησιμοποιούν μόνο CER προερχόμενες από τρίτες χώρες οι οποίες θα έχουν κυρώσει τη συμφωνία αυτή.

27. Η ετήσια χρήση πιστωτικών μορίων από κάθε κράτος μέλος κατ’ εφαρμογή των παραγράφων 1, 2 και 3 δεν υπερβαίνει ποσότητα ίση με 3% των εκπομπών αερίων θερμοκηπίου που δεν καλύπτει η οδηγία 2003/87/EΚ στο συγκεκριμένο κράτος μέλος το 2005.

Κάθε κράτος μέλος μπορεί να μεταβιβάζει το αχρησιμοποίητο τμήμα της ποσότητας αυτής σε άλλο κράτος μέλος.

Άρθρο 5 Αξιολόγηση της προόδου όσον αφορά την τήρηση των δεσμεύσεων

28. Στις ετήσιες εκθέσεις που υποβάλλουν τα κράτη μέλη βάσει του άρθρου 3 της απόφασης 280/2004/EΚ, αναφέρουν τις ετήσιες εκπομπές τους που είναι αποτέλεσμα της εφαρμογής του άρθρου 3 και τη χρήση πιστωτικών μορίων σύμφωνα με το άρθρο 4.

29. Στην έκθεση που υποβάλλει η Επιτροπή βάσει του άρθρου 5 παράγραφος 1 της απόφασης 280/2004/EΚ, αξιολογεί κατά πόσον η πρόοδος επαρκεί για την εκπλήρωση των υποχρεώσεων που απορρέουν από την παρούσα απόφαση.

Κατά την αξιολόγηση αυτή λαμβάνονται υπόψη η πρόοδος των κοινοτικών πολιτικών και μέτρων, καθώς και οι πληροφορίες που παρέχονται από τα κράτη μέλη σύμφωνα με τα άρθρα 3 και 5 της απόφασης 280/2004/EΚ.

Ανά διετία, αρχής γενομένης από τις εκπομπές που έχουν αναφερθεί για το έτος 2013, η αξιολόγηση περιλαμβάνει επίσης την προβλεπόμενη πρόοδο της Κοινότητας και των κρατών μελών της όσον αφορά την εκπλήρωση των υποχρεώσεων που υπέχουν δυνάμει της παρούσας απόφασης. Τα κράτη μέλη υποβάλλουν επικαιροποιημένη πρόβλεψη της προόδου τους, πριν από την 1η Ιουλίου 2006.

Άρθρο 6 Αναπροσαρμογές εφαρμοστέες μετά τη σύναψη μελλοντικής διεθνούς συμφωνίας για την κλιματική αλλαγή

30. Οι παράγραφοι 2, 3 και 4 εφαρμόζονται μετά τη σύναψη από την Κοινότητα διεθνούς συμφωνίας για την κλιματική αλλαγή, η οποία θα συνεπάγεται δεσμευτικές μειώσεις των εκπομπών μεγαλύτερες από εκείνες που απαιτεί το άρθρο 3.

31. Από το επόμενο έτος μετά τη σύναψη της αναφερόμενης στην παράγραφο 1 συμφωνίας, οι εκπομπές αερίων θερμοκηπίου στην Κοινότητα το 2020 από πηγές που δεν καλύπτει η οδηγία 2003/87/EΚ, σύμφωνα με το άρθρο 3 παράγραφος 1, μειώνονται περαιτέρω κατά ποσότητα ίση με το γινόμενο της συνολικής πρόσθετης μείωσης από την Κοινότητα των εκπομπών αερίων θερμοκηπίου από όλες τις πηγές, για την οποία η διεθνής συμφωνία δεσμεύει την Κοινότητα, επί το ποσοστό των μειώσεων των συνολικών εκπομπών αερίων θερμοκηπίου στην Κοινότητα για το έτος 2020, στο οποίο συνεισφέρουν τα κράτη μέλη μέσω μειώσεων των εκπομπών αερίων θερμοκηπίου από πηγές που δεν καλύπτει η οδηγία 2003/87/EΚ σύμφωνα με το άρθρο 3.

32. Κάθε κράτος μέλος συνεισφέρει στην πρόσθετη προσπάθεια της Κοινότητας να επιτύχει μείωση, ανάλογα με το μερίδιό του στις συνολικές εκπομπές της Κοινότητας από πηγές που δεν καλύπτει η οδηγία 2003/87/EΚ για το έτος 2020 σύμφωνα με το άρθρο 3.

Η Επιτροπή τροποποιεί το παράρτημα για να αναπροσαρμόσει τα όρια των εκπομπών σύμφωνα με το πρώτο εδάφιο. Το μέτρο αυτό, που έχει ως αντικείμενο την τροποποίηση μη ουσιαστικών στοιχείων της παρούσας απόφασης, θεσπίζεται σύμφωνα με την κανονιστική διαδικασία με έλεγχο στην οποία παραπέμπει το άρθρο 9 παράγραφος 2.

33. Τα κράτη μέλη μπορούν να αυξήσουν τη χρήση των αναφερόμενων στο άρθρο 4 παράγραφος 4 πιστωτικών μορίων από μείωση των εκπομπών αερίων θερμοκηπίου, τα οποία προέρχονται από τρίτες χώρες που έχουν κυρώσει την αναφερόμενη στην παράγραφο 1 συμφωνία και σύμφωνα με την παράγραφο 5, μέχρι το ήμισυ της πρόσθετης μείωσης που επιτυγχάνεται σύμφωνα με την παράγραφο 2.

Κάθε κράτος μέλος μπορεί να μεταβιβάζει το αχρησιμοποίητο τμήμα της ποσότητας αυτής σε άλλο κράτος μέλος.

34. Η Επιτροπή θεσπίζει μέτρα που προβλέπουν τη χρήση από τα κράτη μέλη πρόσθετων ειδών πιστωτικών μορίων από έργα ή άλλων μηχανισμών οι οποίοι έχουν συσταθεί βάσει της διεθνούς συμφωνίας, κατά περίπτωση.

Τα μέτρα αυτά, που έχουν ως αντικείμενο την τροποποίηση μη ουσιαστικών στοιχείων της παρούσας απόφασης με τη συμπλήρωσή της, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 9 παράγραφος 2.

Άρθρο 7 Επεκτάσεις του πεδίου εφαρμογής της οδηγίας 2003/87/ΕΚ

Η μέγιστη ποσότητα εκπομπών βάσει του άρθρου 3 της παρούσας απόφασης αναπροσαρμόζεται ανάλογα με την ποσότητα των δικαιωμάτων εκπομπής αερίων θερμοκηπίου που εκχωρούνται κατ’ εφαρμογή του άρθρου 11 της οδηγίας 2003/87/ΕΚ, η οποία απορρέει από μεταβολή των πηγών που καλύπτει η εν λόγω οδηγία, μετά την τελική έγκριση από την Επιτροπή των εθνικών σχεδίων κατανομής για την περίοδο 2008-2012 σύμφωνα με την ίδια οδηγία.

Η Επιτροπή δημοσιεύει τα αριθμητικά στοιχεία που προκύπτουν από την ανωτέρω αναπροσαρμογή.

Άρθρο 8 Μητρώα και κεντρικός διαχειριστής

35. Τα μητρώα των κρατών μελών, που έχουν συσταθεί κατ’ εφαρμογή του άρθρου 6 της απόφασης 280/2004/EΚ, εξασφαλίζουν την επακριβή λογιστική εγγραφή των συναλλαγών βάσει της παρούσας απόφασης. Το κοινό έχει πρόσβαση στις σχετικές πληροφορίες.

36. Ο κεντρικός διαχειριστής που έχει οριστεί βάσει του άρθρου 20 της οδηγίας 2003/87/EΚ διενεργεί αυτόματο έλεγχο κάθε συναλλαγής βάσει της παρούσας απόφασης, μέσω του οικείου ανεξάρτητου συστήματος καταγραφής συναλλαγών, και εφόσον είναι απαραίτητο, διακόπτει συναλλαγές για να βεβαιωθεί ότι δεν σημειώνονται ατασθαλίες. Το κοινό έχει πρόσβαση στις σχετικές πληροφορίες.

37. Η Επιτροπή θεσπίζει τα μέτρα που είναι απαραίτητα για την εφαρμογή των παραγράφων 1 και 2.

Τα μέτρα αυτά, που έχουν ως αντικείμενο την τροποποίηση μη ουσιαστικών στοιχείων της παρούσας απόφασης με τη συμπλήρωσή της, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 9 παράγραφος 2.

Άρθρο 9 Επιτροπή

38. Η Επιτροπή επικουρείται από την επιτροπή κλιματικών μεταβολών που έχει συσταθεί βάσει του άρθρου 9 της απόφασης 280/2004/ΕΟΚ.

39. Όταν γίνεται αναφορά στην παρούσα παράγραφο, εφαρμόζονται τα άρθρα 5α και 7 της απόφασης 1999/468/EΚ, τηρουμένου του άρθρου 8 αυτής.

Άρθρο 10 Έκθεση

Η Επιτροπή συντάσσει έκθεση στην οποία αξιολογεί την εφαρμογή της παρούσας απόφασης. Υποβάλλει την έκθεση αυτή στο Ευρωπαϊκό Κοινοβούλιο και στο Συμβούλιο μέχρι τις 31 Οκτωβρίου 2016, συνοδευόμενη από σχετικές προτάσεις, εφόσον ενδείκνυται.

Άρθρο 11 Έναρξη ισχύος

Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Άρθρο 12

Η παρούσα απόφαση απευθύνεται στα κράτη μέλη.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ ΕΚΠΟΜΠΕΣ ΑΕΡΙΩΝ ΘΕΡΜΟΚΗΠΙΟΥ ΤΩΝ ΚΡΑΤΩΝ ΜΕΛΩΝ ΒΑΣΕΙ ΤΟΥ ΑΡΘΡΟΥ 3

Όρια εκπομπών αερίων θερμοκηπίου των κρατών μελών μέχρι το 2020 σε σύγκριση με τα επίπεδα εκπομπών αερίων θερμοκηπίου του 2005 από πηγές που δεν καλύπτει η οδηγία 2003/87/EΚ | Εκπομπές αερίων θερμοκηπίου των κρατών μελών το 2020 ως αποτέλεσμα της εφαρμογής του άρθρου 3 (σε τόνους ισοδύναμου CO2) |

Βέλγιο | -15% | 70954356 |

Βουλγαρία | 20% | 35161279 |

Τσεχική Δημοκρατία | 9% | 68739717 |

Δανία | -20% | 29868050 |

Γερμανία | -14% | 438917769 |

Εσθονία | 11% | 8886125 |

Ιρλανδία | -20% | 37916451 |

Ελλάδα | -4% | 64052250 |

Ισπανία | -10% | 219018864 |

Γαλλία | -14% | 354448112 |

Ιταλία | -13% | 305319498 |

Κύπρος | -5% | 4633210 |

Λετονία | 17% | 9386920 |

Λιθουανία | 15% | 18429024 |

Λουξεμβούργο | -20% | 8522041 |

Ουγγαρία | 10% | 58024562 |

Μάλτα | 5% | 1532621 |

Κάτω Χώρες | -16% | 107302767 |

Αυστρία | -16% | 49842602 |

Πολωνία | 14% | 216592037 |

Πορτογαλία | 1% | 48417146 |

Ρουμανία | 19% | 98477458 |

Σλοβενία | 4% | 12135860 |

Σλοβακία | 13% | 23553300 |

Φινλανδία | -16% | 29742510 |

Σουηδία | -17% | 37266379 |

Ηνωμένο Βασίλειο | -16% | 310387829 |

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ:

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί των προσπαθειών των κρατών μελών να μειώσουν τις οικείες εκπομπές αερίων θερμοκηπίου, ώστε να τηρηθούν οι δεσμεύσεις της Κοινότητας για μείωση των εκπομπών αερίων θερμοκηπίου μέχρι το έτος 2020

2. ΠΛΑΙΣΙΟ ΔΒΔ/ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας (-είς) πολιτικής και σχετική (-ές) δραστηριότητα (-ες):

Τομέας πολιτικής: 07 Περιβάλλον

Κωδικός δραστηριότητας ΠΒΔ 0703: Εφαρμογή της κοινοτικής πολιτικής και νομοθεσίας στον τομέα του περιβάλλοντος

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού [επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A)] συμπεριλαμβανομένων των ονομασιών τους:

Άρθρο 07 03 07 - LIFE+ (Χρηματοδοτικό μέσο για το περιβάλλον — 2007-2013)

3.2. Διάρκεια της δράσης και των δημοσιονομικών επιπτώσεων:

Για την περίοδο 2009-2013 οι απαιτούμενες πιστώσεις θα καλυφθούν από τους πόρους οι οποίοι προβλέπονται ήδη για το πρόγραμμα LIFE+. Δεδομένου ότι η αναθεωρημένη νομοθεσία θα αρχίσει να ισχύει μόλις το 2013 και δεν προβλέπεται καταληκτική ημερομηνία για τη δράση, η προτεινόμενη απόφαση θα εξακολουθήσει να έχει επιπτώσεις στον προϋπολογισμό της ΕΕ και μεταγενέστερα, τουλάχιστον για την παρακολούθηση και αξιολόγηση της υλοποίησης των δεσμεύσεων των κρατών μελών (άρθρο 5) και για την τακτική επικαιροποίηση και συντήρηση του ανεξάρτητου συστήματος καταγραφής συναλλαγών (άρθρο 8).

Οι πρόσθετοι πόροι που ενδεχομένως θα απαιτηθούν για την παρακολούθηση και αξιολόγηση της υλοποίησης των δεσμεύσεων, όπως επιβάλλει το άρθρο 10, θα προβλεφθούν στο πλαίσιο της μελλοντικής επανεξέτασης της απόφασης αριθ. 280/2004/ΕΚ για μηχανισμό παρακολούθησης των εκπομπών αερίων που συμβάλλουν στο φαινόμενο του θερμοκηπίου στην Κοινότητα και εφαρμογής του πρωτοκόλλου του Κιότο.

Η εκτίμηση των δημοσιονομικών επιπτώσεων που περιλαμβάνεται στο παρόν νομοθετικό δημοσιονομικό δελτίο καλύπτει τις δαπάνες για την προσαρμογή του ανεξάρτητου συστήματος καταγραφής συναλλαγών, ώστε να είναι δυνατή η εκτέλεση των εργασιών που καθορίζονται στο άρθρο 8, και για την μετέπειτα επικαιροποίηση και συντήρησή του.

3.3. Δημοσιονομικά χαρακτηριστικά (να προστεθούν σειρές, εάν είναι αναγκαίο):

Γραμμή προϋπολογισμού | Είδος δαπάνης | Νέα | Συνεισφορά ΕΖΕΣ | Συνεισφορές υποψηφίων χωρών | Τομέας δημοσιονομικών προοπτικών |

07 03 07 | ΜΥΔ | ΔΠ | ΟΧΙ | ΟΧΙ | ΟΧΙ | αριθ. 2 |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (με 3 δεκαδικά ψηφία)

Είδος δαπάνης | Τμήμα αριθ. | 2009 | 2010 | 2011 | 2012 | 2013 | 2014 και επό-μενα | Σύνολο |

Επιχειρησιακές δαπάνες[13] |

Πιστώσεις ανάληψης υποχρεώσεων (ΠΑΥ) | 8.1. | α | 0,750 | 0,750 |

Πιστώσεις πληρωμών (ΠΠ) | β | 0,225 | 0,525 | 0,750 |

Διοικητικές δαπάνες περιλαμβανόμενες στο ποσό αναφοράς[14] |

Τεχνική και διοικητική βοήθεια (ΜΔΠ) | 8.2.4. | γ | 0,000 | 0,000 | 0,000 | 0,000 | 0,000 | 0,000 | 0,000 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 0,000 | 0,750 | 0,000 | 0,000 | 0,000 | 0,000 | 0,750 |

Πιστώσεις πληρωμών | β+γ | 0,000 | 0,225 | 0,000 | 0,525 | 0,000 | 0,000 | 0,750 |

Διοικητικές δαπάνες μη περιλαμβανόμενες στο ποσό αναφοράς[15] |

Ανθρώπινοι πόροι και συναφείς δαπάνες (ΜΔΠ) | 8.2.5. | δ | 0,059 | 0,059 | 0,059 | 0,059 | 0,059 | 0,059 | 0,351 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6. | ε | 0,100 | 0,100 | 0,100 | 0,300 |

Συνολικές ενδεικτικές δημοσιονομικές δαπάνες της δράσης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 0,059 | 0,809 | 0,059 | 0,159 | 0,159 | 0,159 | 1,401 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 0,059 | 0,284 | 0,059 | 0,684 | 0,159 | 0,159 | 1,401 |

Λεπτομέρειες σχετικά με τη συγχρηματοδότηση

Εάν η πρόταση προβλέπει συγχρηματοδότηση από τα κράτη μέλη ή από άλλους οργανισμούς (να διευκρινιστεί από ποιους), ο κατωτέρω πίνακας πρέπει να περιλαμβάνει εκτίμηση του επιπέδου της συγχρηματοδότησης (μπορούν να προστεθούν σειρές, εάν προβλέπεται η συμμετοχή πολλών οργανισμών στη συγχρηματοδότηση):

εκατ. ευρώ (με 3 δεκαδικά ψηφία)

Συγχρηματοδότης οργανισμός | Έτος ν | ν + 1 | ν + 2 | ν + 3 | ν + 4 | ν + 5 και επό-μενα | Σύνολο |

…………………… | στ | 0,000 | 0,000 | 0,000 | 0,000 | 0,000 | 0,000 | 0,000 |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ |

4.1.2. Συμβατότητα με τον δημοσιονομικό προγραμματισμό

X Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[16] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομικές επιπτώσεις στα έσοδα

X Η πρόταση δεν έχει δημοσιονομικές επιπτώσεις στα έσοδα

( Η πρόταση έχει δημοσιονομικές επιπτώσεις – οι επιπτώσεις στα έσοδα είναι οι ακόλουθες:

Σημείωση: Όλες οι διευκρινίσεις και παρατηρήσεις σχετικά με τη μέθοδο υπολογισμού της επίπτωσης στα έσοδα πρέπει να περιλαμβάνονται σε χωριστό παράρτημα.

εκατ. ευρώ (με 1 δεκαδικό ψηφίο)

Πριν από τη δράση [Έτος ν-1] | Κατάσταση μετά τη δράση |

Σύνολο ανθρώπινων πόρων | 0,5 A*/AD | 0,5 A*/AD | 0,5 A*/AD | 0,5 A*/AD | 0,5 A*/AD | 0,5 A*/AD |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη που πρέπει να καλυφθεί βραχυπρόθεσμα ή μακροπρόθεσμα

Το άρθρο 8 της προτεινόμενης απόφασης προβλέπει ότι ο κεντρικός διαχειριστής που έχει οριστεί βάσει του άρθρου 20 της οδηγίας 2003/87/EΚ διενεργεί αυτόματο έλεγχο κάθε συναλλαγής βάσει της παρούσας απόφασης, μέσω του οικείου ανεξάρτητου συστήματος καταγραφής συναλλαγών, και εφόσον είναι απαραίτητο, διακόπτει συναλλαγές για να βεβαιωθεί ότι δεν σημειώνονται ατασθαλίες. Το κοινό έχει πρόσβαση στις σχετικές πληροφορίες.

Το υφιστάμενο ανεξάρτητο σύστημα καταγραφής συναλλαγών της Κοινότητας ελέγχει αν οι συναλλαγές που εγγράφονται στο μητρώο είναι σύμφωνες με την κοινοτική νομοθεσία. Η εφαρμογή των κριτηρίων του Πρωτοκόλλου του Κιότο ελέγχεται από το ανεξάρτητο σύστημα καταγραφής συναλλαγών των Ηνωμένων Εθνών. Ελλείψει διεθνούς συμφωνίας για τη μετά το 2012 περίοδο, το κοινοτικό ανεξάρτητο σύστημα καταγραφής συναλλαγών θα πρέπει να μπορεί να ελέγχει τη συνέπεια των συναλλαγών με όλα τα κοινοτικά κριτήρια που καθορίζονται στην παρούσα απόφαση και να προσαρμοστεί για όλα τα κριτήρια που ενδεχομένως θα εισαχθούν κατ’ εφαρμογή διεθνούς συμφωνίας.

5.2. Προστιθέμενη αξία της κοινοτικής συμμετοχής, συνέπεια μεταξύ της πρότασης και των άλλων δημοσιονομικών μέσων, δυνατότητα συνέργειας

Εξασφαλίζεται η ύπαρξη συστήματος σε επίπεδο ΕΕ για τον έλεγχο όλων των συναλλαγών βάσει των κριτηρίων που καθορίζονται στην παρούσα απόφαση με σκοπό τον εντοπισμό ατασθαλιών. Για παράδειγμα, η προτεινόμενη απόφαση παρέχει ευελιξία προβλέποντας συναλλαγές μεταξύ των κρατών μελών σε πιστωτικά μόρια "εκπομπών" προερχόμενα από δραστηριότητες έργων σε τρίτες χώρες.

Οι επιχειρησιακές δαπάνες εντάσσονται στο τμήμα του προϋπολογισμού του LIFE+ που υπόκειται σε κεντρική άμεση διαχείριση.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

ΣΤΟΧΟΣ

Στόχος είναι να εξασφαλιστεί ότι η Κοινότητα μπορεί να διασφαλίσει τον έλεγχο όλων των συναλλαγών βάσει της παρούσας απόφασης για τον εντοπισμό ατασθαλιών, ώστε να εξασφαλίζεται η συνέπεια των συναλλαγών με τα κριτήρια που καθορίζονται στην παρούσα απόφαση, καθώς και με τα κριτήρια που ενδεχομένως θα καθιερωθούν με νέα διεθνή συμφωνία για την κλιματική αλλαγή.

ΑΝΑΜΕΝΟΜΕΝΟ ΑΠΟΤΕΛΕΣΜΑ

Επικαιροποίηση του κοινοτικού ανεξάρτητου συστήματος καταγραφής συναλλαγών που τηρεί ο κεντρικός διαχειριστής, ο οποίος έχει οριστεί βάσει του άρθρου 20 της οδηγίας 2003/87/EΚ, ώστε να είναι δυνατόν να ελέγχονται για τον εντοπισμό ατασθαλιών όλες οι συναλλαγές βάσει της προτεινόμενης απόφασης και των κριτήριων που ενδεχομένως θα καθιερωθούν κατ’ εφαρμογή νέας διεθνούς συμφωνίας για την κλιματική αλλαγή.

Η διαδικασία αυτή θα πρέπει να είναι πλήρως αυτοματοποιημένη και να διασφαλίζει τη δυνατότητα πρόσβασης του κοινού στις σχετικές πληροφορίες.

5.4. Μέθοδος υλοποίησης (ενδεικτική)

X Κεντρική διαχείριση

X απευθείας από την Επιτροπή

( έμμεσα με ανάθεση σε:

( εκτελεστικούς οργανισμούς

( οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς δημόσιους οργανισμούς / οργανισμούς με αποστολή δημόσιας υπηρεσίας

( Επιμερισμένη ή αποκεντρωμένη διαχείριση

( με τα κράτη μέλη

( με τρίτες χώρες

( Από κοινού διαχείριση με διεθνείς οργανισμούς (να διευκρινιστεί)

Παρατηρήσεις:

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Οι συμβάσεις που συνάπτει η Επιτροπή για την εφαρμογή της απόφασης πρέπει να προβλέπουν την άσκηση εποπτείας και δημοσιονομικού ελέγχου από την Επιτροπή (ή από εξουσιοδοτημένο αντιπρόσωπό της) και τη διενέργεια λογιστικών ελέγχων από το Ελεγκτικό Συνέδριο, επιτόπου εάν είναι απαραίτητο.

6.2. Αξιολόγηση

6.2.1. Εκ των προτέρων αξιολόγηση

Βλ. εκτίμηση επιπτώσεων που συνοδεύει την παρούσα πρόταση. Έχουν εκτιμηθεί οι οικονομικές, κοινωνικές, υγειονομικές και περιβαλλοντικές επιπτώσεις των προτεινόμενων μέτρων.

6.2.2. Μέτρα που ελήφθησαν μετά από ενδιάμεση/εκ των υστέρων αξιολόγηση (διδάγματα από ανάλογες εμπειρίες του παρελθόντος)

Στην προτεινόμενη αλλαγή του ανεξάρτητου συστήματος καταγραφής συναλλαγών έχουν ληφθεί υπόψη τα διδάγματα που αντλήθηκαν από τη λειτουργία του συστήματος αυτού την περίοδο 2005-2007.

6.2.3. Όροι και συχνότητα των μελλοντικών αξιολογήσεων

Η πρόοδος των εργασιών υλοποίησης της παρούσας πρότασης και η καταλληλότητα των πόρων που θα διατεθούν, θα αξιολογούνται ετησίως στο πλαίσιο του διαχειριστικού σχεδίου.

7. Μέτρα για την καταπολεμηση της απατησ

Θα εφαρμοστούν πλήρως τα πρότυπα εσωτερικού ελέγχου αριθ. 14, 15, 16, 18, 19, 20 και 21 και οι αρχές του κανονισμού (EΚ, Eυρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. ευρώ (με 3 δεκαδικά ψηφία)

2009 | 2010 | 2011 | 2012 | 2013 | 2014+ |

Μόνιμοι ή έκτακτοι υπάλληλοι[18] (XX 01 01) | A*/AD | 0,5 | 0,5 | 0,5 | 0,5 | 0,5 | 0,5 |

B*, C*/AST | 0 | 0 | 0 | 0 | 0 | 0 |

Προσωπικό[19] που χρηματοδοτείται από το άρθρο XX 01 02 |

Λοιπό προσωπικό[20] που χρηματοδοτείται από το άρθρο XX 01 04/05 |

ΣΥΝΟΛΟ | 0,5 | 0,5 | 0,5 | 0,5 | 0,5 | 0,5 |

8.2.2. Περιγραφή των καθηκόντων που απορρέουν από τη δράση

- Επίβλεψη της σύστασης και τήρησης μητρώου κοινοτικής κλίμακας για τις εκπομπές που δεν καλύπτονται, στο πλαίσιο του συστήματος εμπορίας δικαιωμάτων εκπομπής της ΕΕ, από το ανεξάρτητο σύστημα καταγραφής συναλλαγών που προβλέπεται στο άρθρο 20 της οδηγίας 2003/87/EΚ.

8.2.3. Πηγές ανθρώπινων πόρων (Κανονισμός Υπηρεσιακής Κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσια Στρατηγική Πολιτική/Προσχέδιο Προϋπολογισμού) για το έτος ν

X Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση των υφιστάμενων πόρων της διαχειρίστριας υπηρεσίας (εσωτερική αναδιάταξη)

( Θέσεις που απαιτούνται για το έτος ν αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (με 3 δεκαδικά ψηφία)

Γραμμή προϋπολογισμού (αριθμός και ονομασία) | 2009 | 2010 | 2011 | 2012 | 2013 | 2014 και επό-μενα | ΣΥΝΟΛΟ |

Άλλη τεχνική ή διοικητική βοήθεια |

- Εσωτερική (intra muros) |

- Εξωτερική (extra muros) |

Σύνολο τεχνικής και διοικητικής βοήθειας |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

Κατηγορία ανθρώπινων πόρων | 2009 | 2010 | 2011 | 2012 | 2013 | 2014 και επόμενα |

Μόνιμοι και έκτακτοι υπάλληλοι (XX 01 01) | 0,059 | 0,059 | 0,059 | 0,059 | 0,059 | 0,059 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, αποσπασμένοι εθνικοί υπάλληλοι, συμβασιούχοι κ.λπ.) (να αναφερθεί η γραμμή του προϋπολογισμού) |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,059 | 0,059 | 0,059 | 0,059 | 0,059 | 0,059 |

Υπολογισμός– Μόνιμοι και έκτακτοι υπάλληλοι |

Οι τυπικές αποδοχές ενός υπαλλήλου A*/AD, που προβλέπεται στο σημείο 8.2.1, ανέρχονται σε 0,117 εκατομ. ευρώ. |

Υπολογισμός– Προσωπικό που χρηματοδοτείται από το άρθρο XX 01 02 |

Δεν ισχύει |

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς εκατ. ευρώ (με 3 δεκαδικά ψηφία) |

2009 | 2010 | 2011 | 2012 | 2013 | 2014 και επόμενα | ΣΥΝΟΛΟ |

XX 01 02 11 01 – Αποστολές |

XX 01 02 11 02 – Συνεδριάσεις και διασκέψεις |

XX 01 02 11 03 – Επιτροπές[22] |

XX 01 02 11 04 – Μελέτες και παροχή συμβουλών |

XX 01 02 11 05 - Πληροφορικά συστήματα |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης XX.010301 (Εξοπλισμός του κέντρου δεδομένων, υπηρεσίες και δαπάνες λειτουργίας του κέντρου δεδομένων) | 0,100 | 0,100 | 0,100 | 0,300 |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,100 | 0,100 | 0,100 | 0,300 |

Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς |

Φιλοξενία συστήματος τεχνολογίας πληροφοριών (ΤΠ) από το κέντρο δεδομένων: 100.000 ευρώ ετησίως, αρχής γενομένης από το 2012. Οι δαπάνες του παρόντος σημείου αφορούν τη φιλοξενία του κοινοτικού ανεξάρτητου συστήματος καταγραφής συναλλαγών/μητρώου από την Επιτροπή, καθώς και την προμήθεια και συντήρηση των εργαλείων ΤΠ και επικοινωνιών που απαιτούνται για να λειτουργεί πλήρως το σύστημα Οι δαπάνες ανάπτυξης και συντήρησης του συστήματος καλύπτονται από τη γραμμή προϋπολογισμού 07 03 07 (LIFE +) – πρβλ. σημείο 8.1. |

Οι απαιτούμενοι ανθρώπινοι και διοικητικοί πόροι καλύπτονται εντός των ορίων των κονδυλίων που διατίθενται στη διαχειρίστρια ΓΔ στο πλαίσιο της ετήσιας διαδικασίας κατανομής.

[1] ΕΕ L 33 της 7.2.1994, σ. 11

[2] Οδηγία 2003/87/EΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/EΚ, ΕΕ L 275 της 25.10.2003, σ. 32. Οδηγία όπως τροποποιήθηκε με την οδηγία 2004/101/ΕΚ (ΕΕ L 338 της 13.11.2004, σ. 18).

[3] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Για τη δημιουργία συμμαχίας όσον αφορά την αλλαγή του κλίματος του πλανήτη μεταξύ της Ευρωπαϊκής Ένωσης και των φτωχών αναπτυσσόμενων χωρών που είναι οι πλέον ευάλωτες στις κλιματικές αλλαγές, COM(2007) 540 τελικό της 18.9.2007

[4] EE C της, σ.

[5] EE C της, σ.

[6] EE C της, σ.

[7] EE C της, σ.

[8] ΕΕ L 33 της 7.2.1994, σ. 11

[9] ΕΕ L 275, 25.10.2003, σ. 32. Οδηγία όπως τροποποιήθηκε με την οδηγία 2004/101/ΕΚ (ΕΕ L 338 της 13.11.2004, σ. 18).

[10] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Για τη δημιουργία συμμαχίας όσον αφορά την αλλαγή του κλίματος του πλανήτη μεταξύ της Ευρωπαϊκής Ένωσης και των φτωχών αναπτυσσόμενων χωρών που είναι οι πλέον ευάλωτες στις κλιματικές αλλαγές, COM(2007) 540 τελικό της 18.9.2007

[11] ΕΕ L 49 της 19.2.2004, σ. 1

[12] ΕΕ L 184 της 17.7.1999, σ. 23

[13] Δαπάνες εκτός κεφαλαίου xx 01 του σχετικού τίτλου xx.

[14] Δαπάνες του άρθρου xx 01 04 του τίτλου xx.

[15] Δαπάνες κεφαλαίου xx 01 εκτός των δαπανών των άρθρων xx 01 04 και xx 01 05.

[16] Βλ. σημεία 19 και 24 της διοργανικής συμφωνίας.

[17] Να προστεθούν στήλες εάν είναι αναγκαίο, δηλαδή εάν η διάρκεια της δράσης υπερβαίνει τα έξι έτη.

[18] του οποίου το κόστος ΔΕΝ καλύπτεται από το ποσό αναφοράς.

[19] του οποίου το κόστος ΔΕΝ καλύπτεται από το ποσό αναφοράς.

[20] του οποίου το κόστος περιλαμβάνεται στο ποσό αναφοράς.

[21] Να γίνει παραπομπή στο νομοθετικό δημοσιονομικό δελτίο που αφορά ειδικά τον (τους) εν λόγω εκτελεστικό(-ούς) οργανισμό(-ούς).

[22] Να διευκρινιστεί το είδος της επιτροπής και η ομάδα στην οποία ανήκει.